ציון גולן

ביוגרפיה

גולן נולד באשקלון ליוסף ויהודית בג'דלאן, שעלו ארצה בעליית על כנפי נשרים. בילדותו, שלחו אותו הוריו אל המורי ושם למד קריאה וכללי ניקוד, וכן את הטעמים וההיגוי הנכון. 
בגיל צעיר מאוד נמשך גולן לשירה התימנית והחל להופיע באירועים משפחתיים וכזמר חובב באירועים שונים כשהוא מקפיד לבטא בצורה נכונה. בהיותו בן 16 השתתף ב"פסטיבל הדרום", תחרות שירה שהתקיימה באשקלון, שם שר את השיר "שש עשרה מלאו לנער" של גבי שושן וזכה במקום הראשון. בשנת 1974, בהיותו חייל צה"ל, התקבל ללהקת הרבנות הצבאית על ידי מפקדה דאז, הזמר משה גיאת, ועשה דרכו עד להיותו סולן הלהקה. בזכות השתלבותו בלהקה, הפכה השירה התימנית להיות חלק בלתי נפרד מהרפרטואר שלה.
עם שחרורו מצה"ל, השתתף בפסטיבל שירי רבי שלום שבזי בסגנון עדת תימן "עורי צפון ובואי תימן" שנערך בהיכל התרבות בתל אביב ב-22 בפברואר 1977, לציון 350 שנה להולדת רבי שלום שבזי, שם שר את השיר "ראיתי בחלום" וזכה במקום השני.
תקליט הבכורה של גולן יצא בשנת 1980 כאלבום כפול. שני התקליטים זכו להצלחה בזכות הלהיט "עדן עדן". אחריהם הוציא תקליטים נוספים בתימנית וזכה להצלחה רבה. בשנת 1982 השתתף ב"פסטיבל הדיואן" וזכה במקום הראשון עם שירו "יא הזלי" בהפרש קולות גדול מהמקום השני. 
בשנת 1983 נשא גולן לאשה את כוכבה עמרני, לה הקדיש את השיר "באסם אללה", בו מופיע המשפט "לקית אלחאליה בנת אלעמרני" (מצאתי את היפה לבית עמרני). שיתוף פעולה פורה במיוחד נוצר בין ציון לבין אמה של כוכבה, נעמי עמרני, שאחראית לכמה מלהיטיו הגדולים, כגון "אבא-שמעון", "כילי נסאני" ועוד.
בשנת 1984, בלחץ חבריו וקרוביו, הוציא גולן קלטת בעברית בשם "נעלה נעלה" ובה מיטב הכותבים והמלחינים כגון יורם טהרלב, נורית הירש, אביהו מדינה, משה גיאת ועוד. אך לאחר מכן המשיך להקליט ולהוציא שירים בתימנית ונהנה ממעמדו כזמר מצליח עד היום.
בשנת 1987 נערך לכבודו ערב הוקרה באולם הסינרמה בתל אביב, בו הוכתר כ"זמר העשור של השירה התימנית", וכן זכה להירשם בספר הזהב של הקרן הקיימת לישראל.
ב-27 בפברואר 1996 נערך ערב הוקרה לרגל צאת אלבומו ה-13 "סלאם סלאם". ערב זה הוקלט ויצא על גבי קלטת וידאו בשם "ציון גולן – בהופעה חיה".
ב-28 ביוני 2001 השיק את ספרו "זמירות ציון", הכולל את מרבית שיריו עם ניקוד, תרגום ותווים. כמו כן הושק אלבום כפול הנושא את אותו השם, אשר כולל בתוכו דואטים עם הזמרים שלום צברי, אהרון עמרם ודקלון. כן הוקלטה מחרוזת משיריו המבוצעת על ידי כמה מאמני המוזיקה הים תיכונית והתימנית.
ב-22 באפריל 2008 בחול המועד פסח תשס"ח, השיק גולן את אלבומו "שמעתי מפאתי תימן", בערב מיוחד שנערך לרגל 30 שנות זמר שלו, בו נטלו חלק מיטב אמני הזמר הים תיכוני והתימני. בערב זה הושקו גם חמישה תקליטורי DVD שהוציאו "האחים ראובני" ובו לקט מהופעותיו של גולן מהשנים האחרונות. שניים מתוכם הם למעשה המופע שנערך לכבודו בסינרמה בתל אביב, שיצא כבר על גבי קלטת וידאו.
ביוני 2010 הופיע בתיאטרון קיסריה, במופע שכלל את מיטב להיטיו מכל הזמנים. המופע הוקלט ויצא על גבי DVD ותקליטורי שמע, תחת השם "ציון גולן בקיסריה".
בשנת 2012 הוציא גולן אלבום בשם "אלף מברוק", הכולל 11 שירים, ביניהם דואט עם הזמר יניב בן משיח.
בשנת 2016 הוציא ציון גולן אלבום כפול בשם "בך אבטח". כמו כן הוציא את ספרו השני "זמירות ציון חלק ב'".
בחודש יולי 2018 הוזמן גולן להופיע בבירת ירדן, עמאן, בפני קהל שכולו ערבי מוסלמי מתימן במסגרת חתונת פאר של פוליטיקאי תימני.
באותו חודש הוציא גולן את הסינגל "יום אלודאע". בפברואר 2019 הוציא את הסינגל הבא - "יא ליאלי" - בעיבודו המוסיקלי של ישי דנוך.
בספטמבר 2019 יצא סינגל נוסף - "שופט כל הארץ" - בדואט עם הזמר פאר טסי.
בערב חג הסוכות תש"פ (אוקטובר 2019) יצא הסינגל הרביעי, שנושא את השם "חיא ביום אלמחבה".